เรื่องร้องเรียน: ช่วยส่งเจ้าหร้าที่ ที่เป็นกลางระหว่างชาวชุมชนวัดสีสุกและโรงงานลูกโป่ง(บ.ชัยเลิศบอลลูน) เนื่องจากเจ้าหน้าที่เขตได้มาเตือนพี่ในชุมชนว่า มีคนร้องเรียนว่าเหม็นควันไฟจากห้องเช่าพี่เค้า  โดยทางชุมชนได้ตรวจสอบแล้ว ว่าควันจากเตาอั้งโล่ ไม่น่ามีปัญหากับบ้านข้างเคียงโดยให้พี่เค้าจุดทำอาหารให้ประธาน, กรรมการและลูกบ้านดูแล้ว  อีกอย่างบ้านคุณที่ร้องเรียนไปไม่เคยเปิดหน้าต่างเลยสักวัน    วันนี้เขตเข้ามาเตือนอีกรอบ  ครั้งนี้พอดีประธานและกรรมการอยู่ในเหตุการณ์ จึงอธิบายให้เจ้าหน้าที่เขตได้รับทราบ และขอให้เขต(ฝ่ายสิ่งแวดล้อม)เห็นใจและเข้าใจพวกเราที่ต้องดำเนินชีวิตตามวิถีชุมชน  เขตแนะนำให้พี่เค้าเปลี่ยนมาใช้ถ่านที่ไม่มีควัน เรารู้สึกว่าการที่เจ้าหน้าที่เขตแนะนำแบบนี้มันไม่ใช่การแก้ปัญหาที่ดี เพราะการดำเนินชีวิตของพี่เค้าก็ลำบากมากแล้ว บ้านก็ต้องเช่า แล้วยังต้องเลี้ยงลูกที่มีดาวน์ซินโดมอีก  ปัญหาน่าจะอยู่ที่ผู้ร้องเรียนแล้วมั้ยคะ  (คุณที่ร้องเรียนไปเคยเดินมาบอกพี่ห้องเช่าว่าให้หยุดต้มน้ำใบเตยเพราะเค้าเหม็นพี่ก้องเช่าก็หยุดต้มให้ เเต่นี่จะให้เค้าเบิกใช้เตา มันรังแกกันมากไป   *เจ้าหน้าที่เขตบอกว่าคุณเค้าเเจ้งมาในเพจนี้เหมือนกัน   เค้าก็ต้องมา แต่เราสงสัยว่า ทำไมเขตไม่ดูผลกระทบว่าเค้าเหม็นจริงมั้ย  พี่ห้องเช่าที่โดนร้องเรียน3-ครั้ง เค้าเคียด เค้าร้องไห้ วอนท่านผู้เกี่ยวข้องช่วยให้เสียงของพวกเราชาวชุมชนวัดสีสุกได้มีเสียงดังพอๆกับเสียงของคุณที่เค้าร้องเรียนชุมชนเราด้วยเทอญ
การดำเนินการของเจ้าหน้าที่: ฝ่ายพัฒนาชุมชนและสวัสดิการสังคม สนข.จอมทอง ได้ลงพื้นที่เพื่อตรวจสอบข้อเท็จจริงกรณีตามต้นเรื่องแล้วพบว่าภายในชุมชนวัดสีสุก มีอาคารตึก 2 ชั้น ซึ่งภายในอาคารดังกล่าวมีผู้ประกอบอาหารโดยใช้เตาอั้งโล่ ในบริเวณชั้นที่ 1 จำนวน 1 ห้อง และบริเวณชั้น 2 จำนวน 1 ห้อง จากการสอบถามผู้พักอาศัยฯ พบว่าบริเวณชั้น 2 จะใช้เตาฯ นาน ๆ ครั้ง ส่วนบริเวณชั้น 1 จะใช้เตาฯ เฉพาะช่วงเย็นกับช่วงวันหยุด (เสาร์ – อาทิตย์) เพื่อประกอบอาหารเท่านั้น สลับกับการใช้แก๊สปิกนิก ซึ่งเป็นการประกอบอาหารตามช่วงเวลาปกติ อีกทั้งจากการตรวจสอบสภาพพื้นที่ดังกล่าวแล้วพบว่า ระยะห่างจากพื้นที่เกิดเหตุกับบ้านผู้ได้รับผลกระทบด้านกลิ่นควัน (บ้านพักอาศัยในโรงงานลูกโป่ง หรือ บ.ชัยเลิศบอลลูน) มีระยะห่างโดยประมาณ 15 เมตร และมีกำแพงสูงขนาดประมาณ 5 เมตร กันระหว่างทาง อีกทั้งยังมีต้นไม้ขนาดใหญ่ปกคลุมด้วย อีกทั้งบริเวณชั้น 1 ในจุดพื้นที่ที่คาดว่าเป็นพื้นที่เกิดเหตุ ก็มีแผ่นไวนิลปกคลุมเพื่อป้องกันควันที่ส่งออกไปภายนอกด้วยแล้ว (ตามภาพถ่ายที่แนบ) ประกอบกับได้สอบถามผู้พักอาศัยบริเวณใกล้เคียง ได้รับแจ้งว่าไม่ได้รับความเดือดร้อนจากปัญหากลิ่นควันแต่อย่างใด ในเบื้องต้นฝ่ายพัฒนาชุมชนฯ ได้ทำความเข้าใจกับผู้พักอาศัยในชุมชนฯ และแจ้งให้กรรมการชุมชนฯ ช่วยคอยสอดส่องดูแลเพิ่มเติม ซึ่งทางชุมชนฯ ก็ยินดีให้ความร่วมมือเป็นอย่างดี ทั้งนี้ ฝ่ายพัฒนาชุมชนฯ ได้แจ้งฝ่ายสิ่งแวดล้อมและสุขาภิบาล รับทราบข้อเท็จจริงดังกล่าวแล้ว
ความเห็นของผู้แจ้ง: ขอบคุณเจ้าหน้าที่เขตจอมทอง(ฝ่ายพัฒนาชุมชน) ที่จัดการปัญหาโดยเป็นกลาง พูดจาไพเราะเข้าใจบริบทของชาวชุมชน แก้ไขปัญหาอย่างตรงจุด   ต่างกับฝ่ายสิ่งแวดล้อมโดยสิ้นเชิง  ขอบคุณ ทีมทราฟฟี่ฟองดูมากๆ  ขอให้ทีมงาน"ฟ้องดู" ทุกคนเจริญรุ่งเรืองยิ่งๆขึ้นนะคะ🙏🏻
พื้นที่: แขวงจอมทอง เขตจอมทอง กรุงเทพมหานคร